รมช.เกษตรและสหกรณ์ ลงพื้นที่เกาะสมุย จังหวัดสุราษฎร์ธานี ติดตามการแก้ปัญหาศัตรูมะพร้าวและเปิดตลาดเกษตรอินทรีย์ PGS “หลาดใต้ไผ่”
รมช.เกษตรและสหกรณ์ ลงพื้นที่เกาะสมุย จังหวัดสุราษฎร์ธานี ติดตามการแก้ปัญหาศัตรูมะพร้าวและเปิดตลาดเกษตรอินทรีย์ PGS “หลาดใต้ไผ่”        ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ลงพื้นที่ติดตามการแก้ปัญหาการแพร่ระบาดศัตรูมะพร้าวในพื้นที่เกาะสมุย ที่ปางช้าง หน้าเมืองซาฟารี ปาร์ค อำเภอเกาะสมุย จังหวัดสุราษฎร์ธานี โดยมีนายธีระ อนันตเสรีวิทยา รองผู้ว่าราชการจังหวัดสุราษฎร์ธานี นางสาวเบญจพร ชาครานนท์ อธิบดีกรมพัฒนาที่ดิน หัวหน้าส่วนราชการในสังกัดกระทรวงเกษตรและสหกรณ์ ผู้ประกอบการ ตลอดจนผู้เกี่ยวข้องร่วมต้อนรับและรายงานข้อมูลด้านการแพร่ระบาดของศัตรูมะพร้าวพื้นที่เกาะสมุย โดยเฉพาะด้วงแรดและด้วงงวง ที่กัดกินยอดมะพร้าวจนยืนต้นตายจำนวนมาก         สำหรับพื้นที่เกาะสมุย มีปางช้าง 9 ปาง มีช้างรวม 88 เชือก ทำให้แต่ละวันมีมูลช้างถ่ายออกมาจำนวนมาก ซึ่งในอดีตไม่มีการจัดการอย่างถูกต้อง จนกลายเป็นแหล่งเพาะพันธุ์ของด้วงหลายชนิด ที่เป็นศัตรูมะพร้าว จึงได้ทำงานร่วมกัน ทั้งหน่วยงานภาครัฐและเอกชน เพื่อแก้ปัญหาดังกล่าว ทั้งการเปลี่ยนอาหารช้าง จากทางมะพร้าว เป็นหญ้าเนเปียและต้นสัปปะรด ตลอดจนให้มีการจัดเก็บมูลช้าง แล้วนำมาทำปุ๋ยหมัก จนสามารถควบคุมพื้นที่การแพร่ระบาดเหลือราว 133 ไร่         รัฐมนตรีช่วยว่าการกระทรวงเกษตรและสหกรณ์ ระบุว่า โรคระบาดในมะพร้าวส่วนใหญ่เป็นโรคจากแมลง จำพวกด้วงซึ่งการแก้ปัญหามูลช้างเป็นแหล่งเพาะพันธุ์ด้วงศัตรูมะพร้าว ด้วยการเอามูลช้างมาทำปุ๋ยหมัก โดยใช้สารเร่ง พด.1 ของกรมพัฒนาที่ดิน ซึ่งจะทำให้กองปุ๋ยมีความร้อน แมลงไม่สามารถเพาะขยายพันธุ์ได้และเกษตรกรยังได้ปุ๋ยหมักไปใช้เพื่อการเกษตร ส่วนแมลงศัตรูตัวอื่น ทางกรมวิชาการเกษตร ได้ศึกษาแนวทางแก้ไขไว้แล้ว จึงไม่มีอะไรน่าห่วง                                จากนั้น รัฐมนตรีช่วยว่าการกระทรวงเกษตรและสหกรณ์ เดินทางไปเปิด “หลาดใต้ไผ่” เกาะสมุย ซึ่งเป็นตลาดเกษตรอินทรีย์ ของเครือข่ายเกษตรอินทรีย์ที่ผ่านการรับรองแบบมีส่วนร่วม หรือ PGS เพื่อเปิดโอกาสให้เกษตรกรเครือข่ายเกษตรอินทรีย์ ได้แลกเปลี่ยนเรียนรู้ด้านการผลิต การแปรรูป ตลอดจน เป็นช่องทางจำหน่ายผลผลิตทางการเกษตร รวมถึงยังเป็นแหล่งท่องเที่ยว ที่สร้างรายได้ให้กับคนในท้องถิ่น         โอกาสนี้ รัฐมนตรีช่วยว่าการกระทรวงเกษตรและสหกรณ์ มอบใบรับรองการเข้าร่วมโครงการเกษตรอินทรีย์ PGS แก่เกษตรกร และได้มอบหนังสืออนุญาตให้เข้าทำประโยชน์ในเขตปฏิรูปที่ดิน (ส.ป.ก. 4-01ข) ให้กับเกษตรกรในจังหวัดสุราษฎร์ธานี รวม 20 คน และกล่าวพบปะกับเกษตรกรที่มาร่วมกิจกรรม โดยระบุว่า การทำเกษตรอินทรีย์และการรวมกลุ่มของเกษตรกร ถือเป็นแนวทางที่จะสร้างความเข้มแข็งและสร้างความยั่งยืนให้กับเกษตรกร พร้อมยืนยันว่า จะช่วยเกษตรกรหาตลาดรับซื้อผลผลิตเกษตรอินทรีย์ให้ โดยเฉพาะองค์การตลาดเพื่อเกษตรกร หรือ อตก. ที่ดูแลอยู่ ก็จะผลักดันให้สินค้าเกษตรอินทรีย์ของเกษตรกรที่มีมาตรฐานได้ไปจำหน่าย ซึ่งจะทำให้เกษตรกรมีรายได้ที่มั่นคงขึ้น